***Α. ΤΟ ΣΥΝΤΑΓΜΑΤΙΚΟ ΠΛΑΙΣΙΟ ΤΗΣ ΠΡΟΣΤΑΣΙΑΣ ΤΩΝ ΑΡΧΑΙΟΛΟΓΙΚΩΝ ΧΩΡΩΝ***

Ιστορικά τo Σύνταγμα του 1975 περιέλαβε, για πρώτη φορά στην ιστορία των ελληνικών Συνταγμάτων, ρητές διατάξεις για την προστασία του περιβάλλοντος. Σύμφωνα με τη διάταξη του άρθ. 24 παρ. 1 εδ. α’ Σ., **«H προστασία του φυσικού και πολιτιστικού περιβάλλοντος αποτελεί υποχρέωση του Κράτους»**. H υποχρέωση αυτή εξειδικεύεται με το εδ. β’ της 1ης παρ. του άρθ. 24 Σ., σύμφωνα με το οποίο το Kράτος υποχρεώνεται «να λαμβάνει ιδιαίτερα προληπτικά ή κατασταλτικά μέτρα για τη διαφύλαξή του».

Το Σύνταγμα του 1975 πρωτοτύπησε και σε ένα ακόμη σημείο, καθώς **συμπεριέλαβε για πρώτη φορά ρητά διατάξεις για τους αρχαιολογικούς χώρους και τα μνημεία**.

Στο άρθ. 18 παρ. 1 Σ. ορίζεται ότι: «Ειδικοί νόμοι ρυθμίζουν τα σχετικά με την ιδιοκτησία και τη διάθεση των μεταλλείων, ορυχείων, σπηλαίων, αρχαιολογικών χώρων και θησαυρών, ιαματικών, ρεόντων και υπόγειων υδάτων και γενικά του υπόγειου πλούτου.», ενώ στην παρ. 6 του άρθ. 24 Σ. ορίζεται ότι: «Τα μνημεία, οι παραδοσιακές περιοχές και τα παραδοσιακά στοιχεία προστατεύονται από το Κράτος. Νόμος θα ορίσει τα αναγκαία για την πραγματοποίηση της προστασίας αυτής περιοριστικά μέτρα της ιδιοκτησίας, καθώς και τον τρόπο και το είδος της αποζημίωσης των ιδιοκτητών».

Για χρόνια, λοιπόν, υποστηρίχθηκε8 ότι το άρθ. 24 (παρ. 1 και 6) Σ/μάτων 1975/1986 κατοχυρώνει ένα συνηθισμένο κοινωνικό δικαίωμα με παιδαγωγικό – διακηρυκτικό χαρακτήρα. Ωστόσο, με την υπ’ αριθ. 3682/1986 απόφαση του ΣτΕ έγινε δεκτό ότι οι ανωτέρω διατάξεις καθιερώνουν:

α) ένα **ατομικό δικαίωμα**

και β) ένα **κοινωνικό δικαίωμα που ξεπερνά τον αμυντικό χαρακτήρα** και αποκτά θετικό περιεχόμενο.

Με την ως άνω απόφαση, το ΣτΕ εισήγαγε μία νέα φιλοσοφία και μέθοδο ανάλυσης και κατάταξης των συνταγματικά κατοχυρωμένων δικαιωμάτων, χαρακτηρίζοντας το δικαίωμα του άρθ. 24 παρ. 1 και 6 ως **δικαίωμα χρήσεως και συμμετοχής**.

Το περιεχόμενο της συνταγματικής διατάξεως, καθώς και το εύρος της προστασίας που αυτή παρέχει σε διάφορα πολιτιστικά αγαθά προσδιορίστηκε από τη νομολογία με ιδιαίτερο τρόπο.

Συγκεκριμένα, στην υπ’ αριθ. 550/1999 ΣτΕ –λίγο πριν από τη συνταγματική αναθεώρηση του 2001–, το ΣτΕ αναφορικά με την προστασία παραδοσιακών, παραθεριστικών ή τουριστικών οικισμών προέβη **σε στάθμιση του δικαιώματος στο περιβάλλον προς άλλα έννομα αγαθά, και ειδικότερα προς αυτό της οικογένειας.**

Πιο αναλυτικά, το ΣτΕ δέχθηκε ότι η εξαιρετική ρύθμιση για την άδεια οικογενειακής στέγης, με την οποία παρέχεται μία, κατά παρέκκλιση από τους ισχύοντες όρους δόμησης, προσαύξηση της δομούμενης επιφάνειας, για την ικανοποίηση των στεγαστικών αναγκών οικογενειών χαμηλής κυρίως οικονομικής στάθμης, χωρίς πάντως υπέρβαση του ποσοστού κάλυψης και του αριθμού των τριών ορόφων, είναι, όσον αφορά στο ουσιαστικό της αυτό περιεχόμενο, μια επιτρεπτή κατά το Σύνταγμα και ειδικότερα κατά τα άρθρα αυτού 21 και 24, ρύθμιση.

**Το άρθ. 24 Σ., μετά την αναθεώρηση του 2001**

To άρθ. 24 Σ., μετά την αναθεώρηση του 2001, αναγορεύει ρητώς πλέον σε **δικαίωμα του καθενός την προστασία του περιβάλλοντος**, χωρίς να διακρίνει μεταξύ φυσικού, οικιστικού ή πολιτιστικού περιβάλλοντος.

Κατά την έννοια της διάταξης του άρθ. 24 Σ., το περιβάλλον είναι ενιαίο και εκφάνσεις του αποτελούν **το φυσικό** (δηλαδή τα φυσικά στοιχεία: ατμόσφαιρα, ύδατα, έδαφος, χλωρίδα, πανίδα) και το **πολιτιστικό περιβάλλον** (δηλαδή το σύνολο των δημιουργημάτων του ανθρώπου).

Μεταξύ του φυσικού και του πολιτιστικού περιβάλλοντος υφίσταται μια σύνθετη σχέση, η οποία αναδεικνύεται ιδιαίτερα με τον ορισμό των αρχαιολογικών χώρων και των ιστορικών τόπων ως στοιχείων της πολιτιστικής κληρονομιάς.

Τη σύνθετη αυτή σχέση επιβεβαιώνει και ο ορισμός του περιβάλλοντος που περιέχεται στον Ν. 1650/1986, ο οποίος αποτελεί βασικό νομοθέτημα για την προστασία του περιβάλλοντος, και προβλέπει ότι περιβάλλον είναι το σύνολο των φυσικών και ανθρωπογενών παραγόντων και στοιχείων που βρίσκονται σε αλληλεπίδραση και επηρεάζουν την οικολογική ισορροπία, την ποιότητα της ζωής, την υγεία των κατοίκων, την ιστορική και πολιτιστική παράδοση και τις αισθητικές αξίες.

Στην ίδια -εξάλλου- κατεύθυνση κινείται και η πάγια αντίληψη της νομολογίας, κατά την οποία η συνταγματική προστασία του πολιτιστικού περιβάλλοντος εκτείνεται και στην προστασία του χώρου που περιβάλλει τα πολιτιστικά αγαθά ως αναγκαίου λειτουργικού στοιχείου για την ανάδειξή τους.

**Συναφώς, η προστασία του πολιτιστικού περιβάλλοντος συνδέεται αναπόσπαστα με την έννοια του χώρου**. Η πόλη με τα δημόσια και ιδιωτικά κτήρια και τους κοινόχρηστους χώρους, καθώς και η ύπαιθρος χώρα αποτελούν τον φυσικό και κοινωνικό τόπο στον οποίο εντάσσονται τα ακίνητα μνημεία, οι αρχαιολογικοί χώροι, οι ιστορικοί τόποι και τα ποικίλα πολιτιστικά σύνολα.

**Η αδιάσπαστη, όμως, ενότητα του πολιτιστικού περιβάλλοντος ως χωρική ενότητα συνδυάζεται και με μία αντίστοιχα έντονη χρονική ενότητα**, καθώς τα πολιτιστικά αγαθά καθίστανται προστατευτέα λόγω της διαχρονικής τους αξίας, η οποία επιβάλλει τη διαρκή προστασία τους.

Η υπογράμμιση της ανάγκης για διαρκή προστασία των πολιτιστικών αγαθών παραπέμπει άμεσα στην **αρχής της αειφορίας,** η οποία εισήχθη ρητώς στο άρθ. 24 παρ. 1 Σ. μετά την αναθεώρηση του 2001.

Η εν λόγω αρχή, αν και δεν έχει αποκρυσταλλωμένο περιεχόμενο, φαίνεται να σημαίνει ότι τα στοιχεία του πολιτιστικού περιβάλλοντος θα πρέπει να διατηρούνται -κατά το δυνατόν- ακέραια στο διηνεκές.

Σύμφωνα, λοιπόν, με την ως άνω αρχή, η Διοίκηση υποχρεούται να εξασφαλίζει τη διηνεκή προστασία των πολιτιστικών στοιχείων, ώστε να διατηρείται η πολιτιστική κληρονομιά της χώρας προς χάριν των μελλοντικών γενεών, ενώ μέτρα της Διοίκησης που δεν συνάδουν προς την αρχή της αειφορίας μπορεί να κριθούν αντισυνταγματικά.

Επομένως, **η προστασία** που το κείμενο του Συντάγματος,μετά την αναθεώρηση του 2001, παρέχει **στο πολιτιστικό περιβάλλον είναι ιδιαίτερα αυξημένη,** καθώς την ανάγει

α) σε υποχρέωση του Κράτους,

β) σε δικαίωμα του καθενός24,

ενώ γ) προβλέπει παράλληλα και την αρχή της αειφορίας.

Έτσι, η συνταγματική διάταξη επιτάσσει τόσο τον κοινό νομοθέτη να θεσπίσει όλα τα αναγκαία για την προστασία του πολιτιστικού περιβάλλοντος μέτρα, όσο και τη Διοίκηση να λαμβάνει τα κατάλληλα -κάθε φορά- μέτρα.

Μάλιστα, **η υποχρέωση της Διοίκησης**, τόσο για αποχή από τη λήψη μέτρων βλαπτικών προς το περιβάλλον, όσο και για τη λήψη θετικών προστατευτικών μέτρων, **πηγάζει ευθέως από το άρθ. 24 Σ., ακόμη και όταν ελλείπουν οι σχετικές νομοθετικές διατάξεις**.

Η ευθεία προστασία της πολιτιστικής κληρονομιάς απορρέουσα εκ του άρθ. 24 παρ. 6 Σ. είχε επανειλημμένως κριθεί και πριν τη συνταγματική αναθεώρηση του 2001. Στην υπ’ αριθ. 3146/1986, το ΣτΕ δέχεται ότι και όταν ακόμη δεν υπάρχει σχετική νομοθετική ρύθμιση, **γεννάται ευθέως εκ του Συντάγματος υποχρέωση της Διοικήσεως να εξασφαλίζει διηνεκώς την προστασία του μνημείου και παράλληλα την αποζημίωση του πληττομένου ιδιοκτήτη.**

Περαιτέρω, έχει κριθεί ότι, έως ότου εκδοθεί ο ειδικός νόμος που προβλέπεται από το άρθρο 24 παρ. 6 Σ., εξακολουθούν να ισχύουν, βάσει του άρθρου 112 παρ. 1 Σ., οι προϋφιστάμενες διατάξεις που προβλέπουν μέτρα προστασίας του πολιτιστικού περιβάλλοντος, εφόσον οι διατάξεις αυτές εναρμονίζονται κατά περιεχόμενο προς την έννοια και την έκταση της προστασίας του έννομου αυτού αγαθού.

***Β. Ο Ν. 3028/2002 «ΓΙΑ ΤΗΝ ΠΡΟΣΤΑΣΙΑ ΤΩΝ ΑΡΧΑΙΟΤΗΤΩΝ ΚΑΙ ΕΝ ΓΕΝΕΙ ΤΗΣ ΠΟΛΙΤΙΣΤΙΚΗΣ ΚΛΗΡΟΝΟΜΙΑΣ»***

Έως τη θέσπιση του Ν. 3028/2002 η προστασία της πολιτιστικής κληρονομιάς διεπόταν από μία δέσμη νομοθετημάτων, εκ των οποίων σημαντικότερα ήταν ο Κ.Ν. 5351/1932 «Περί αρχαιοτήτων» και ο Ν. 1469/1950 «Περί προστασίας ειδικής κατηγορίας οικοδομημάτων και έργων τέχνης μεταγενέστερων του 1830».

Παράλληλα προς τα δύο ως άνω βασικά νομοθετήματα ίσχυαν και διάφορες διατάξεις που δεν περιλαμβάνονταν στην κωδικοποίηση του 1932, διεθνείς συμβάσεις κυρωθείσες από τη χώρα μας, καθώς και διατάξεις που αναφέρονται στα όργανα προστασίας της πολιτιστικής κληρονομιάς, ενώ ταυτόχρονα υφίσταντο και σχετικές διατάξεις διάσπαρτες στην εκάστοτε ισχύουσα πολεοδομική νομοθεσία.

Το καθεστώς αυτό θεωρήθηκε ανεπαρκές, λόγω των αντινομιών, των ασαφειών και των κενών που παρουσίαζε, ενώ επικρίθηκε και για τον αρχαιοκεντρικό του χαρακτήρα και την ταύτιση της προστασίας των πολιτιστικών στοιχείων με αναποτελεσματικές απαγορεύσεις και περιορισμούς.

Πλέον θεσμοθετήθηκε το νέο πλαίσιο προστασίας της πολιτιστικής κληρονομιάς. Ο νέος «αρχαιολογικός Νόμος», όπως συνηθίζεται να αποκαλείται ο Ν. 3028/2002, χαιρετίσθηκε ως νεωτερικός για τα ελληνικά δεδομένα, καθώς έθεσε στο επίκεντρο της προστασίας κάθε πολιτιστικό αγαθό, χωρίς καμία αξιολογική ιεράρχηση και χρονικούς περιορισμούς.

Ο νόμος 3028/2002 έρχεται να συμπληρώσει μια σειρά από νομοθετικές μεταρρυθμίσεις στον τομέα του ευρύτερου «δικαίου περιβάλλοντος», οι οποίες αποσκοπούν στον εκσυγχρονισμό της νομοθεσίας προς την κατεύθυνση μιας, θεωρητικά τουλάχιστον, βιώσιμης ανάπτυξης, καθώς και στην εναρμόνισή της προς τις δεσμεύσεις, τις οποίες έχει αναλάβει η Ελληνική Δημοκρατία απέναντι στη Διεθνή και την Ευρωπαϊκή Κοινότητα.

Ειδικά στον τομέα της προστασίας των αρχαίων και νεότερων μνημείων, ο νέος νόμος έρχεται να εκπληρώσει μια συνταγματική επιταγή μετά από καθυστέρηση 27 ετών και αποτελεί πλέον τον «ειδικό νόμο» που ρυθμίζει «τα σχετικά με την ιδιοκτησία και τη διάθεση των […] αρχαιολογικών χώρων και θησαυρών» (άρθρο 18 παρ. 1 Συντ.) και το νόμο που ορίζει «τα αναγκαία για την πραγματοποίηση της προστασίας [των μνημείων, των παραδοσιακών περιοχών και των παραδοσιακών στοιχείων] περιοριστικά μέτρα της ιδιοκτησίας, καθώς και τον τρόπο και το είδος της αποζημίωσης των ιδιοκτητών» (άρθρο 24 παρ. 6 εδ. β Συντ.).

Το πεδίο προστασίας του Νόμου περιστρέφεται γύρω από τον όρο της πολιτιστικής κληρονομιάς, ενώ όρος των αρχαιοτήτων, που υφίσταται στον τίτλο του, δεν αναπτύσσει συγκεκριμένο κανονιστικό περιεχόμενο, αλλά απλώς τονίζει τη σύνδεση του νέου Νόμου με τον προγενέστερο αυτού Κ.Ν 5351/1932.

Ο νέος Νόμος αποτελείται από 75 άρθρα και το περιεχόμενό του διαρθρώνεται σε 10 κεφάλαια.

Περαιτέρω, η προστασία του πολιτιστικού περιβάλλοντος, πέρα από τον Ν. 3038/2002, διαχέεται και σε άλλες επιμέρους διατάξεις, όπως για παράδειγμα στο άρθ. 6 Ν. 4067/2012 (Νέος Οικοδομικός Κανονισμός), καθώς και στον Ν. 3658/2008 (Μέτρα για την Προστασία των Πολιτιστικών Αγαθών και άλλες διατάξεις).

**I. Θεμελιώδεις αρχές**

Στην Εισηγητική Έκθεση του Ν. 3028/2002 (εφεξής καλουμένου ως Νόμου ή Ν.)34 καταγράφονται οι θεμελιώδεις αρχές του Νόμου αυτού, οι οποίες έχουν ως ακολούθως:

1. Η συστηματοποίηση και διεύρυνση της έννοιας της πολιτιστικής κληρονομιάς, που σημαίνει ότι αντικείμενο προστασίας των ρυθμίσεων του νέου Νόμου είναι **το σύνολο των πολιτιστικών αγαθών εντός της ελληνικής επικράτειας, από τους αρχαιοτάτους χρόνους έως τις μέρες μας.**

2. Η ισότιμη αντιμετώπιση των μνημείων, ήτοι η αντιμετώπιση τόσο των αρχαίων μνημείων όσο και των νεότερων με το ίδιο πνεύμα, μολονότι οι ειδικότερες μορφές προστασίας μπορεί να ποικίλουν.

**3. Η κοινωνική διάσταση της προστασίας της πολιτιστικής κληρονομιάς,** η οποία (ενν. η προστασία) επιβάλλει, πέραν της διατήρησης της ιστορικής μνήμης, τη βελτίωση και τον εμπλουτισμό της ζωής όλων των πολιτών.

**4. Ο εμπλουτισμός της προστασίας,** που συνίσταται σε μία ποικιλία ενεργειών από την αποκάλυψη έως τη συντήρηση των μνημείων και από την ευαισθητοποίηση του κοινού μέχρι τη διευκόλυνση της πρόσβασης σε αυτά.

**5. Η συμπληρωματικότητα των καθηκόντων της πολιτείας και των πολιτών.** Αφενός, η Πολιτεία αναγνωρίζεται ως ο βασικός παράγοντας προστασίας της πολιτιστικής κληρονομιάς, όπως επιτάσσει και το άρθ. 24 Σ., αφετέρου, ενθαρρύνεται η ουσιαστική συμβολή των πολιτών, μέσω κινήτρων (αμοιβή για εύρεση αρχαίων, αποζημιώσεις κ.ά.).

**6. Η ιδιοκτησία και κατοχή των μνημείων** διέπεται από την αρχή, κατά την οποία τα εμπράγματα δικαιώματα επί μνημείων ασκούνται με τρόπο που συνάδει προς την προστασία τους.

**7. Η ρύθμιση της διακίνησης των πολιτιστικών αγαθών** πραγματοποιείται μέσω αρχών και κανόνων που σέβονται όχι μόνο την οικονομική ελευθερία των πολιτών, αλλά και -κυρίως- την ανάγκη προστασίας των μνημείων. Η Πολιτεία κατέχει κεντρική θέση στις διαδικασίες αυτές, ασκώντας εποπτικές αρμοδιότητες.

**8. Η ένταξη των μνημείων στο χώρο** συνεπάγεται ότι στην έννοια του ακινήτου μνημείου περιλαμβάνεται και το άμεσο περιβάλλον του, αφού η έννοια της πολιτιστικής κληρονομιάς συνδέεται αναπόσπαστα με την έννοια του χώρου. Ακόμη, λαμβάνεται ιδιαίτερη πρόνοια για την επιτόπου (in situ) διατήρηση των στοιχείων της πολιτιστικής κληρονομιάς.

**9. Η διευκόλυνση της πρόσβασης των πολιτών στα στοιχεία της πολιτιστικής κληρονομιάς,** μέσω της οποίας επιτυγχάνεται η ευαισθητοποίηση, η εκπαίδευση και η ψυχαγωγία των πολιτών36. Η πρόσβαση των πολιτών στα στοιχεία της πολιτιστικής κληρονομιάς περιορίζεται μόνον από τους εντελώς αναγκαίους εκείνους όρους που επιβάλλονται για την φύλαξη και την συντήρησή τους.

**10. Η οργάνωση και η προαγωγή της έρευνας,** οι οποίες επιβάλλουν την τήρηση κανόνων ως προς τη δυνατότητα πρόσβασης επιστημόνων στα στοιχεία της πολιτιστικής κληρονομιάς. Για το λόγο αυτό, εισάγονται διαδικασίες διαφάνειας που εγγυώνται την επί ίσοις όροις δυνατότητα των ενδιαφερόμενων φορέων να μελετήσουν τα μνημεία. Τα ευρήματα των ανασκαφών γνωστοποιούνται ανά τακτά χρονικά διαστήματα στην Υπηρεσία37, η οποία οφείλει να διευκολύνει την πρόσβαση άλλων επιστημόνων σε αυτά. Επίσης, η προαγωγή της έρευνας εξασφαλίζεται και μέσω ενδιάμεσων φορέων, όπως τα μουσεία, τα οποία οφείλουν να διευκολύνουν την πρόσβαση των ερευνητών στις συλλογές τους.

**11. Η διεύρυνση των ανταλλαγών με ξένες χώρες.**

Η προστασία της πολιτιστικής κληρονομιάς απαιτεί την καλλιέργεια της επαφής του παγκοσμίου κοινού με αυτήν. Για τον λόγο αυτόν, προβλέπεται ο δανεισμός και η προσωρινή εξαγωγή μνημείων για εκθεσιακούς, παιδαγωγικούς και ερευνητικούς σκοπούς.

**II. Βασικές διατάξεις του Ν. 3028/2002**

1. **Το αντικείμενο της προστασίας - Ορισμοί**

Όπως ελέχθη ήδη, στην προστασία που παρέχεται με τις διατάξεις του Ν. 3028/2002 υπάγεται η πολιτιστική κληρονομιά της χώρας από τους αρχαιοτάτους χρόνους μέχρι σήμερα. H προστασία αυτή έχει ως σκοπό τη διατήρηση της ιστορικής μνήμης χάριν της παρούσας και των μελλοντικών γενεών και την αναβάθμιση του πολιτιστικού περιβάλλοντος.

Κατά την παρ. 2 του Νόμου, **η πολιτιστική κληρονομιά της** χώρας αποτελείται από τα πολιτιστικά αγαθά που βρίσκονται εντός των ορίων της ελληνικής επικράτειας, συμπεριλαμβανομένων των χωρικών υδάτων, καθώς και εντός άλλων θαλάσσιων ζωνών στις οποίες η Ελλάδα ασκεί σχετική δικαιοδοσία σύμφωνα με το διεθνές δίκαιο. Επιπλέον, η πολιτιστική κληρονομιά περιλαμβάνει και τα άυλα πολιτιστικά αγαθά.

Τέλος, στην παρ. 3 του 1ου άρθ. του Νόμου ορίζεται ότι, στο πλαίσιο των κανόνων του διεθνούς δικαίου, το Ελληνικό Κράτος μεριμνά και για την προστασία των πολιτιστικών αγαθών που προέρχονται από την ελληνική επικράτεια οποτεδήποτε και αν απομακρύνθηκαν από αυτήν.

**Ως πολιτιστικά -δε- αγαθά,** για την εφαρμογή των διατάξεων του εν λόγω Νόμου, ορίζονται οι μαρτυρίες της ύπαρξης και της ατομικής και συλλογικής δραστηριότητας του ανθρώπου.

Πλέον ορίζεται πως η πολιτιστική κληρονομιά περιλαμβάνει και τα άυλα πολιτιστικά αγαθά, τα οποία προστατεύοντα με τον ν. 3028/2002. Ως **άυλα πολιτιστικά αγαθά** νοούνται εκφράσεις, δραστηριότητες, γνώσεις και πληροφορίες, όπως μύθοι, έθιμα, προφορικές παραδόσεις, χοροί, δρώμενα, μουσική, τραγούδια, δεξιότητες ή τεχνικές που αποτελούν μαρτυρίες του παραδοσιακού, λαϊκού και λόγιου πολιτισμού.

**Όσον αφορά την προστασία άυλων πολιτιστικών αγαθών,**  
Το Υπουργείο Πολιτισμού μεριμνά για την αποτύπωση σε γραπτή μορφή, καθώς και σε υλικούς φορείς ήχου, εικόνας ή ήχου και εικόνας, την καταγραφή και την τεκμηρίωση άυλων πολιτιστικών αγαθών του παραδοσιακού, λαϊκού και λόγιου πολιτισμού που παρουσιάζουν ιδιαίτερη σημασία. Με το Προεδρικό Διάταγμα 62/2012 που εξεδόθη με πρόταση του Υπουργού Πολιτισμού, καθορίζονται ο τρόπος καταγραφής και αποτύπωσης των άυλων πολιτιστικών αγαθών, οι αρμόδιες για την υλοποίηση των παραπάνω ενεργειών υπηρεσίες ή και φορείς και ρυθμίζεται κάθε αναγκαία λεπτομέρεια.

Συνακόλουθα, **ως μνημεία** νοούνται τα πολιτιστικά αγαθά που αποτελούν υλικές μαρτυρίες και ανήκουν στην πολιτιστική κληρονομιά της χώρας και των οποίων επιβάλλεται η ειδικότερη προστασία. Περαιτέρω, τα μνημεία διακρίνονται:

α) σε αρχαία μνημεία (ή αλλιώς αρχαία), τα οποία είναι όλα τα πολιτιστικά αγαθά που ανάγονται στους προϊστορικούς, αρχαίους, βυζαντινούς και μεταβυζαντινούς χρόνους και χρονολογούνται έως και το 1830, με την επιφύλαξη των διατάξεων του άρθ. 20 και

β) σε νεότερα μνημεία, ήτοι σε πολιτιστικά αγαθά μεταγενέστερα του 1830 των οποίων η προστασία επιβάλλεται λόγω της ιστορικής, καλλιτεχνικής ή επιστημονικής σημασίας τους, κατά τις διακρίσεις των άρθ. 6 και 20 του Νόμου.

Τέλος, **ως αρχαιολογικοί χώροι** ορίζονται εκτάσεις στην ξηρά ή στη θάλασσα ή στις λίμνες ή στους ποταμούς, οι οποίες περιέχουν ή στις οποίες υπάρχουν ενδείξεις ότι περιέχονται αρχαία μνημεία ή αποτέλεσαν ή υπάρχουν ενδείξεις ότι αποτέλεσαν από τους αρχαιοτάτους χρόνους έως και το 1830 μνημειακά, οικιστικά ή ταφικά σύνολα42.

Στο σημείο αυτό επισημαίνεται ότι οι αρχαιολογικοί χώροι περιλαμβάνουν και το απαραίτητο ελεύθερο περιβάλλον που επιτρέπει στα σωζόμενα μνημεία να συντίθενται σε ιστορική, αισθητική και λειτουργική ενότητα.

**2. Το περιεχόμενο της προστασίας πολιτισμικής κληρονομίας**

Ο Νόμος στο άρθ. 3 αυτού προσδιορίζει και το περιεχόμενο της προστασίας της **πολιτιστικής κληρονομιάς**. Συγκεκριμένα, ορίζεται ότι η προστασία της πολιτιστικής κληρονομιάς της χώρας συνίσταται κυρίως:

α) στον εντοπισμό, την έρευνα, την καταγραφή, την τεκμηρίωση και τη μελέτη των στοιχείων της,

β) στη διατήρηση και στην αποτροπή της καταστροφής, της αλλοίωσης και γενικά κάθε άμεσης ή έμμεσης βλάβης της,

γ) στην αποτροπή της παράνομης ανασκαφής, της κλοπής και της παράνομης εξαγωγής,

δ) στη συντήρηση και την κατά περίπτωση αναγκαία αποκατάστασή της,

ε) στη διευκόλυνση της πρόσβασης και της επικοινωνίας του κοινού με αυτήν,

στ) στην ανάδειξη και την ένταξή της στη σύγχρονη κοινωνική ζωή

και ζ) στην παιδεία, την αισθητική αγωγή και την ευαισθητοποίηση των πολιτών για την πολιτιστική κληρονομιά.

Στην παρ. 2 του ίδιου ως άνω άρθρου τονίζεται ότι η προστασία των μνημείων, αρχαιολογικών χώρων και ιστορικών τόπων περιλαμβάνεται στους στόχους οποιουδήποτε επιπέδου χωροταξικού, αναπτυξιακού, περιβαλλοντικού και πολεοδομικού σχεδιασμού ή σχεδίων ισοδύναμου αποτελέσματος ή υποκατάστατών τους.

**III. Ακίνητα Μνημεία – Γενικές Διατάξεις**

**Ως ακίνητα μνημεία** ο Νόμος ορίζει τα μνημεία που υπήρξαν συνδεδεμένα με το έδαφος και παραμένουν σε αυτό ή στον βυθό της θάλασσας ή στον πυθμένα λιμνών ή ποταμών, καθώς και τα μνημεία που βρίσκονται στο έδαφος ή στον βυθό της θάλασσας ή στον πυθμένα λιμνών ή ποταμών και δεν είναι δυνατόν να μετακινηθούν χωρίς βλάβη της αξίας τους ως μαρτυριών.

Στα ακίνητα μνημεία συμπεριλαμβάνονται, όπως επισημαίνεται, και οι εγκαταστάσεις, οι κατασκευές και τα διακοσμητικά και λοιπά στοιχεία που αποτελούν αναπόσπαστο τμήμα τους, καθώς και το άμεσο περιβάλλον τους. Μάλιστα, για την ιδιότητα των αναπόσπαστων αυτών «στοιχείων - μνημείων» ως ακινήτων μνημείων, καθώς και για τη δυνατότητα μετακίνησής τους αποφαίνεται ο Υπουργός Πολιτισμού ύστερα από γνώμη του αρμοδίου Συμβουλίου.

1. Ειδικότερα **η περίπτωση των αρχαίων ακίνητων μνημείων**

Τα ακίνητα μνημεία διακρίνονται σε τρεις κατηγορίες, μία εκ των οποίων είναι τα **αρχαία** που χρονολογούνται έως και το 1830. Σύμφωνα με τους ορισμούς της 4ης παρ. του άρθ. 6 του Ν., τα αρχαία ακίνητα μνημεία **προστατεύονται ευθέως εκ του Νόμου** -ex lege-, χωρίς να χρειάζεται να εκδοθεί οποιαδήποτε διοικητική πράξη.

Αντιθέτως, τα νεότερα πολιτιστικά αγαθά της παρ. 1 του άρθ. 6 του Ν. χαρακτηρίζονται μνημεία με απόφαση του Υπουργού Πολιτισμού, που εκδίδεται ύστερα από εισήγηση της Υπηρεσίας και γνώμη του αρμοδίου Συμβουλίου και δημοσιεύεται στην Εφημερίδα της Κυβερνήσεως.

Περαιτέρω, η προστασία που παρέχει ο Νόμος στα ακίνητα μνημεία είναι δυνατόν να αφορά **και στα κινητά** που συνδέονται με ορισμένη χρήση του ακινήτου, τις χρήσεις που είναι σύμφωνες με το χαρακτήρα του ως μνημείου, καθώς και τον περιβάλλοντα χώρο ή στοιχεία αυτού.

Η νομοθετική αυτή πρόβλεψη ενσωμάτωσε προηγηθείσες νομολογιακές αντιλήψεις που δέχονταν ότι τα πολιτιστικά αγαθά δεν συνδέονται μόνο με τον εξωτερικό χώρο που τα περιβάλλει, αλλά μπορούν να συνδέονται και με τον εσωτερικό τους χώρο (και τα στοιχεία αυτού) και να συναποτελούν μία αδιάσπαστη ενότητα.

Συγκεκριμένα, στην υπ’ αριθ. 2801/1991 ΣτΕ, το δικαστήριο δέχθηκε ότι ο χαρακτηρισμός ενός οικοδομήματος ως ιστορικού είναι δυνατό να αφορά όχι μόνο το κτίριο καθ’ εαυτό, αλλά και τον εσωτερικό του χώρο ως ενιαίο σύνολο που περιλαμβάνει την επίπλωση και, γενικώς, τα κινητά πράγματα που βρίσκονται στο χώρο αυτόν και συνδέονται με ορισμένη χρήση του, εφόσον ο συγκεκριμένος αυτός χώρος, ως ενιαίο σύνολο συνδέεται με την πολιτική ή κοινωνική ιστορία του νεότερου ελληνικού κράτους ή ορισμένης περιοχής και η διατήρηση της χρήσης του αυτής συμβάλλει στη διαφύλαξη της ιστορικής μνήμης.

Επομένως, καθίσταται εμφανές ότι ως πολιτιστικό περιβάλλον μπορεί να ορίζεται είτε ο χώρος καθ’ εαυτός, τοπογραφικά προσδιοριζόμενος όταν περικλείει ιστορικές μνήμες ή χρήσεις, είτε ο χώρος που περιβάλλει ένα μνημείο ή άλλο πολιτιστικό αγαθό, είτε ο χώρος που περικλείεται σε ένα πολιτιστικό αγαθό, είτε τέλος και αυτή μόνη η χρήση ενός χώρου.

**2. Η κυριότητα επί αρχαίων ακινήτων μνημείων**

Τα αρχαία ακίνητα που χρονολογούνται έως και το 1453 ανήκουν στο Δημόσιο κατά κυριότητα και νομή, είναι πράγματα εκτός συναλλαγής και ανεπίδεκτα χρησικτησίας54, ενώ δεν υπόκεινται και σε κατάσχεση. Εξαίρεση αποτελούν τα αρχαία μνημεία θρησκευτικού χαρακτήρα, τα οποία εξακολουθούν -και μετά τη θέση σε ισχύ του Νόμου- να ανήκουν σε εκκλησιαστικά νομικά πρόσωπα.

Επίσης, στο Δημόσιο ανήκουν κατά κυριότητα και είναι πράγματα εκτός συναλλαγής και ανεπίδεκτα χρησικτησίας τα ακίνητα αρχαία που αποκαλύφθηκαν ή αποκαλύπτονται κατά την εκτέλεση ανασκαφών ή άλλης αρχαιολογικής έρευνας.

**ΙΙΙ. Χαρακτηρισμός ακινήτων ως μνημείων**

Στο άρθρο 6 παρ.4, ο νομοθέτης αξιοποιεί την ανωτέρω διάκριση σε αρχαία και νεότερα ακίνητα ως βασικό εργαλείο για τον χαρακτηρισμό τους ως μνημείων και την υπαγωγή τους στο προστατευτικό πεδίο του νόμου.

Στο πλαίσιο αυτό, λοιπόν, όλα τα αντικείμενα που εμπίπτουν στην κατηγορία των ακινήτων μνημείων και χρονολογούνται **προ του 1830 μ.Χ. θεωρείται, ανεξαιρέτως, ότι παρέχουν πολιτιστικού περιεχομένου πληροφορίες, που τα καθιστούν άξια προστασίας και για το λόγο αυτό τεκμαίρεται ότι έχουν ex lege την ιδιότητα του μνημείου** και ως εκ τούτου προστατεύονται από το νόμο χωρίς να απαιτείται η έκδοση οποιασδήποτε διοικητικής πράξης για το χαρακτηρισμό τους.

Αντίθετα και οι δύο κατηγορίες νεότερων ακινήτων **μεταγενέστερων του 1830,** μόνο εφόσον έχουν συγκεκριμένη ιστορική, καλλιτεχνική ή επιστημονική σημασία, μπορούν να χαρακτηρισθούν με διοικητική πράξη ως μνημεία. Ειδικότερα, τα ακίνητα μνημεία που ανάγονται σε περίοδο προγενέστερη των εκάστοτε τελευταίων εκατό ετών χαρακτηρίζονται ως μνημεία με απόφαση του Υπουργού Πολιτισμού, λόγω της σημασίας τους, η οποία μπορεί να αναφέρεται, μεταξύ άλλων, στην αρχιτεκτονική αξία τους, όπως συμβαίνει με τα οικοδομήματα που σημαδεύουν την εισαγωγή μιας περιόδου της αρχιτεκτονικής στη Χώρα ή έχουν διακριθεί από την έγκυρη αρχιτεκτονική κριτική, στην αξία τους από πολεοδομική άποψη, προκειμένου **π.χ.** για μεμονωμένο κτίσμα ή για κτιριακό συγκρότημα που αποτελεί χαρακτηριστικό δείγμα μιας ιστορικής φάσης στην εξέλιξη του οικισμού ή δημιουργεί ανάπτυγμα όψεων και συμβάλλει στην ανάδειξη της εικόνας του αστικού τοπίου, ή, τέλος, στην ιστορική αξία τους, όταν πρόκειται για ακίνητο ή χώρο που συνδέεται με την πολιτική ή κοινωνική ή οικονομική ιστορία του νεότερου ελληνικού κράτους ή ορισμένης περιοχής και η διατήρησή του συμβάλλει στη διαφύλαξη της ιστορικής μνήμης.

**Ως μνημεία** χαρακτηρίζονται για τους ίδιους λόγους και ακίνητα αναγόμενα στην περίοδο των εκάστοτε τελευταίων εκατό ετών, εφόσον, όμως, η σημασία τους για έναν ή περισσότερους από τους παραπάνω λόγους είναι ιδιαίτερη. Για το χαρακτηρισμό βέβαια ακινήτου ως μνημείου δεν απαιτείται να συντρέχουν όλα τα κριτήρια που μνημονεύονται **στην διάταξη του άρθρου 6 παρ. 1 περ. γ΄**, αλλά αρκεί η συνδρομή οποιουδήποτε από τα κριτήρια αυτά.

Ο χαρακτηρισμός ενός αντικειμένου ως «μνημείου» αποσκοπεί στη διατήρησή του, ως συνόλου, και in situ,131 ενώ δεν πρέπει να συγχέεται με τη διοικητική πράξη που επιβάλλει περιορισμούς στην ιδιοκτησία, και η οποία είναι το νομικό αποτέλεσμα του χαρακτηρισμού. Δεν τίθεται επομένως ζήτημα στάθμισης μεταξύ δημοσίου συμφέροντος για προστασία του πολιτιστικού περιβάλλοντος και ιδιωτικού συμφέροντος για εκμετάλλευση της ιδιοκτησίας κατά το στάδιο του νομικού χαρακτηρισμού. Αυτά είναι ζητήματα παρεπόμενα και αναφέρονται στις έννομες συνέπειες της πράξης του χαρακτηρισμού ενός αντικειμένου ως μνημείου.

**ΙΙΙ.1 Διαδικασία χαρακτηρισμού με διοικητική πράξη**

Όσον αφορά το χαρακτηρισμό των νεότερων ακινήτων ως μνημείων, στις παραγράφους 4 και 5 του άρθρου 6 του ν. 3028/2002 διαγράφεται λεπτομερώς η ακολουθητέα διαδικασία. Καθίσταται σαφές ότι ο νόμος δίνει ιδιαίτερη βαρύτητα στην επιστημονική θεμελίωση του διοικητικού χαρακτηρισμού, καθώς για να εκδοθεί η σχετική απόφαση του Υπουργού Πολιτισμού περί χαρακτηρισμού ενός νεότερου κατά τα ανωτέρω ακινήτου ως μνημείου, πρέπει να έχει προηγηθεί εισήγηση της αρμόδιας κεντρικής ή περιφερειακής υπηρεσίας του Υπουργείου Πολιτισμού και **γνώμη** του αρμόδιου κεντρικού ή τοπικού συμβουλίου μνημείων.140 **Η εισήγηση κοινοποιείται** απευθείας στον κύριο, νομέα ή κάτοχο, ή αν δεν είναι δυνατόν να βρεθεί αυτός, συντάσσεται ανακοίνωση για την εισήγηση, που δημοσιεύεται σε μία ημερήσια ή εβδομαδιαία εφημερίδα της περιφέρειας του υπό χαρακτηρισμό ακινήτου. Ο κύριος, νομέας ή κάτοχος μπορεί σύμφωνα με το άρθρο 6 παρ. 5 να υποβάλλει αντιρρήσεις **εντός δύο μηνών από την κοινοποίηση ή τη δημοσίευση ανάλογα**141, ενώ οφείλει και πριν από την έκδοση της απόφασης να επιτρέπει στους υπαλλήλους τη Υπηρεσίας την είσοδό τους σε αυτό και την εξέτασή του και να τους παρέχει κάθε σχετική πληροφορία.

Kατά το χαρακτηρισμό δεν εξετάζεται η έκταση των οικονομικών συνεπειών που μπορεί να προκληθούν στους ενδιαφερομένους, ούτε η τυχόν επίδραση του χαρακτηρισμού στις νομικές σχέσεις μεταξύ ιδιωτών, αφού η επιδιωκόμενη με τις ανωτέρω διατάξεις διαφύλαξη, για λόγους δημοσίου συμφέροντος, του προστατευόμενου εννόμου αγαθού αποτελεί υποχρέωση της Διοικήσεως, κατά ρητή συνταγματική επιταγή.143 Τα αποτελέσματα της κήρυξης επέρχονται από την κοινοποίηση ή τη δημοσίευση της ανακοίνωσης της εισήγησης και σύμφωνα με την παρ.7 του άρθρου 6, αίρονται αν η απόφαση περί χαρακτηρισμού δεν δημοσιευθεί στην Εφημερίδα της Κυβερνήσεως εντός έτους από αυτές. **Εντός του ίδιου χρονικού διαστήματος απαγορεύεται κάθε εργασία ή επέμβαση στο υπό χαρακτηρισμό ακίνητο.** Αυτό πρακτικά σημαίνει ότι από την άπρακτη παρέλευση της ενιαύσιας προθεσμίας για τη δημοσίευση απόφασης χαρακτηρισμού, επιτρέπεται πλέον η πραγματοποίηση επεμβάσεων ή εργασιών στο ακίνητο, που θα μπορούσαν να οδηγήσουν στην αλλοίωση αυτού.

Ζήτημα τίθεται όσον αφορά την ως άνω ενιαύσια αποκλειστική ή πάντως μη ενδεικτική προθεσμία που καθιερώνει η παρ. 7 του άρθρου 6, η άπρακτη πάροδος της οποίας επιφέρει exlege συγκεκριμένη έννομη συνέπεια -συγκεκριμένα την άρση των αποτελεσμάτων της κήρυξης με ό,τι αυτή συνεπάγεται-, 145 καθώς κατά πάγια νομολογία του ΣτΕ την οποία ακολούθησε και ο ν. 3028/2002, οι προβλεπόμενες προθεσμίες ερμηνεύονται **είτε ως ενδεικτικές είτε, πάντως, ως μη αποκλειστικές** κατά τρόπο που να διευκολύνει τη διοίκηση στην άσκηση των αρμοδιοτήτων της. Η θέση του Δικαστηρίου εν προκειμένω ήταν ευεξήγητη, αν ληφθεί υπόψη ο εξυπηρετούμενος δημόσιος σκοπός, καθώς επίσης και το έρεισμα που εύρισκε στη σχετική γενική αρχή του διοικητικού δικαίου και στη συνέχεια, στο άρθρο 10 παρ. 6 του Κώδικα Διοικητικής Διαδικασίας.146 Από την άλλη πλευρά όμως, δεν θα πρέπει να παραβλέπεται και το δικαιολογημένο ενδιαφέρον του «διοικουμένου» για την αποσαφήνιση της κατάστασης είτε με τη δέσμευση ή αποδέσμευση της περιουσίας του είτε με την έγκαιρη επιδίκαση αποζημίωσης.

Νομολογιακά λοιπόν όσον αφορά την ως άνω διάταξη, έχει κριθεί ότι οι διατάξεις της παραγράφου 7 του άρθρου 6, δεν ορίζουν κατά το γράμμα και τον σκοπό τους αποκλειστική προθεσμία ενός έτους για την έκδοση της απόφασης χαρακτηρισμού ακινήτου ως μνημείου, αλλά αποσκοπούν στην προστασία του δημοσίου συμφέροντος, συγχρόνως δε και του συμφέροντος των ενδιαφερόμενων ιδιοκτητών.147 Επομένως, οι παραπάνω διατάξεις συνιστούν έντονη υπόδειξη του νόμου για την ταχεία ολοκλήρωση της σχετικής διαδικασίας και την έκδοση της απόφασης χαρακτηρισμού ακινήτου ως μνημείου εντός των τασσομένων προθεσμιών, η υπέρβαση δε των προθεσμιών αυτών δεν θεμελιώνει παρανομία της απόφασης χαρακτηρισμού, αλλά έχει ως συνέπεια την άρση των απαγορεύσεων και των σχετικών υποχρεώσεων των ιδιοκτητών του ακινήτου, όπως είναι η απαγόρευση εργασιών στο υπό χαρακτηρισμό ακίνητο.148

**ΙΙΙ.2 Η νομική φύση της πράξης χαρακτηρισμού - Κανονιστική ή ατομική διοικητική πράξη;**

Η εκτίμηση για το χαρακτηρισμό της διοικητικής πράξης ως κανονιστικής, ατομικής ή γενικής ατομικής δεν είναι πάντα ευχερής και εξαρτάται από σειρά αξιολογήσεων που αφορούν ιδίως το περιεχόμενό της, ωστόσο έχει μεγάλη σημασία για διάφορους λόγους. Πρώτον, η κανονιστική διοικητική πράξη, σε αντίθεση με την ατομική, δεν απαιτεί ούτε αιτιολογία ούτε την προηγούμενη ακρόαση του διοικούμενου για να είναι νόμιμη, ενώ η γνωστοποίησή της επιτυγχάνεται με τη δημοσίευσή της, η οποία είναι στοιχείο και του υποστατού της. Επίσης, με βάση το σχετικό χαρακτηρισμό της πράξης κρίνεται αν το κύρος αυτής ελέγχεται παρεμπιπτόντως (όπως συμβαίνει στις κανονιστικές πράξεις) ή όχι (όπως συμβαίνει στις γενικές ατομικές πράξεις). Ο χαρακτηρισμός της διοικητικής πράξης παίζει τέλος καθοριστικό ρόλο και για την προθεσμία άσκησης της αίτησης ακυρώσεως, αφού προκειμένου περί ατομικών διοικητικών πράξεων, η αίτηση ακύρωσης ασκείται μέσα σε προθεσμία εξήντα ημερών που αρχίζει από την επομένη της κοινοποίησης της προσβαλλόμενης πράξης ή της δημοσίευσής της, αν την τελευταία επιβάλλει ο νόμος, ή, διαφορετικά, από τότε που ο αιτών έλαβε πλήρη γνώση της πράξεως, ενώ για τις κανονιστικές, για τις οποίες ο νόμος προβλέπει, ως συστατικό τύπο, τη δημοσίευσή τους, η προθεσμία άσκησης αίτησης ακύρωσης αρχίζει καταρχήν από τη δημοσίευση.

Όπως αναλύθηκε ανωτέρω, για τον χαρακτηρισμό ενός μεταγενέστερου χρονικά του 1830 ακινήτου ως μνημείου απαιτείται η έκδοση Υπουργικής Απόφασης κατόπιν εισηγήσεως της αρμόδιας Υπηρεσίας του Υπουργείου Πολιτισμού και γνωμοδότησης του αρμόδιου Κεντρικού ή Τοπικού συμβουλίου μνημείων. Η εν λόγω Υπουργική απόφαση χαρακτηρισμού του ακινήτου ως μνημείου αποτελεί **ατομική διοικητική πράξη**, καθώς η κρίση για τον χαρακτηρισμό είναι αυτοτελής και διενεργείται με βάση τα ιδιαίτερα χαρακτηριστικά κάθε ακινήτου, συνοδεύεται δε από ειδική αιτιολογία. Η νομολογία έκρινε ότι ακόμη και ο χαρακτηρισμός ως μνημείων περισσότερων του ενός κτιρίων, που γίνεται με διάταγμα, αποτελεί σώρευση ατομικών πράξεων και όχι γενική ατομική πράξη εφόσον είναι προϊόν εκτίμησης των ιδιαίτερων χαρακτηριστικών του κάθε κτιρίου με διαφορετική αιτιολογία για το καθένα.

**ΙΙΙ.3 Ανάκληση απόφασης χαρακτηρισμού ακινήτου ως μνημείου**

Πριν την έναρξη ισχύος του ν. 3028/2002 είχε διαμορφωθεί πάγια νομολογία του ΣτΕ κατά την ερμηνεία των διατάξεων του ν. 1469/1950 «περί προστασίας ειδικής κατηγορίας οικοδομημάτων και έργων τέχνης μεταγενεστέρων του 1830» στις περιπτώσεις αιτήσεων ανακλήσεως χαρακτηρισμών, η οποία εν όψει της ανάγκης περιορισμού του αποχαρακτηρισμού κηρυγμένων μνημείων και του σκοπού που επιδιώκεται με τον χαρακτηρισμό κτιρίου ως διατηρητέου, δηλαδή της διηνεκούς προστασίας των στοιχείων της πολιτιστικής κληρονομιάς, δεχόταν ότι η κήρυξη αυτών προσδίδει την ιδιότητα του πολιτιστικού κεκτημένου. Ως εκ τούτου, δεν είναι επιτρεπτή η ανάκληση πράξεων χαρακτηρισμού στοιχείων της πολιτιστικής κληρονομιάς και υπαγωγής στο ειδικό προστατευτικό καθεστώς που έχει θεσπισθεί για τα στοιχεία αυτά, όπως είναι οι πράξεις χαρακτηρισμού μνημείου, ούτε η έκδοση πράξεων αποχαρακτηρισμού τους, ολικού ή μερικού, εκτός αν διαπιστωθεί αιτιολογημένα, κατόπιν νέας γνωμοδότησης του αρμόδιου Συμβουλίου, ότι ο χαρακτηρισμός είχε γίνει χωρίς να συντρέχουν οι προϋποθέσεις του νόμου ή ότι εμφιλοχώρησε πλάνη περί τα πράγματα.

Τη νομολογία αυτή ο νόμος κατέστησε πλέον δεσμευτική διάταξη με το άρθρο 6παρ.9, σύμφωνα με το οποίο «η απόφαση χαρακτηρισμού ακινήτου μνημείου μπορεί να ανακληθεί μόνο για πλάνη περί τα πράγματα», ενώ υπήγαγε την ανάκληση στην ίδια διαδικασία που απαιτείται και για τον χαρακτηρισμό. Φαίνεται, λοιπόν, ότι αποκλείονται όλες οι υπόλοιπες περιπτώσεις που ισχύουν σύμφωνα με τις οικείες γενικές αρχές του διοικητικού δικαίου,166 οι αποκλίσεις δε αυτές όσον αφορά την ανάκληση, είναι επιτρεπτές, ενόσω μέτρο βέβαια δεν αφορούν περιπτώσεις, οι οποίες ανάγονται στο Σύνταγμα (π.χ. συμμόρφωση με δικαστική απόφαση) ή το κοινοτικό δίκαιο.

**ΙΙΙ.4 Άρση προστασίας ακίνητου μνημείου**

Η παρ.11 του άρθρου 6 προβλέπει ότι με απόφαση του Υπουργού Πολιτισμού που εκδίδεται ύστερα από γνώμη του Συμβουλίου, μπορεί να επιτραπεί στο μέτρο που κρίνεται αναγκαίο και μετά από στάθμιση δύο ακίνητων πολιτιστικών αγαθών, η ολική ή μερική, διαρκής ή προσωρινή, άρση της προστασίας ενός εξ αυτών χάριν της προστασίας του άλλου (π.χ άρση προστασίας ενός αξιόλογου κλασικού μνημείου χάριν της προστασίας του επ' αυτού ευρισκόμενου νεώτερου χαρακτηρισμένου ως διατηρητέου κτίσματος). Στην περίπτωση αυτή, γίνεται και μια αξιολογική στάθμιση ή σύγκριση των μνημείων, οπότε κάμπτεται και η αρχή της ισότιμης προστασίας των μνημείων. Η υποχώρηση βέβαια της προστασίας του ενός μνημείου γίνεται στο απολύτως αναγκαίο μέτρο για την προστασία του άλλου μνημείου.

ΕΡΩΤΗΣΕΙΣ ΕΟΠΠΕΠ

167. Ποια είναι η έννοια του όρου ‘άυλα πολιτιστικά αγαθά’, με βάση τον Αρχαιολογικό Νόμο (Ν. 3028/2002);

168. Ποια είναι η έννοια του όρου ‘μνημεία’, με βάση τον Αρχαιολογικό Νόμο (Ν. 3028/2002);

169. Ποια είναι η έννοια του όρου ‘πολιτιστική κληρονομιά’, με βάση τον Αρχαιολογικό Νόμο (Ν. 3028/2002);

170. Ποια είναι η διαδικασία για το χαρακτηρισμό ως μνημείου των νεότερων –ακινήτων πολιτιστικών αγαθών, με βάση τον Αρχαιολογικό Νόμο (Ν. 3028/2002);